महाराजा रंजीत देव दे आखरी बरें च ओहदे दौं राजकमारें ब्रजराज देव ते दलेल सिंह बश्कार आपूंचें गद्दी लेई टाकरा शुरुं होई पेया हा. ओ मतरे भ्रा हे. महाराज अपने निक्के राजकमार दलेल सिंह कन्ने मिलिऐ ब्रजराज देव गी मरोआने लेई, चन्दन देव दे पुत्तर तेगसिंह गी, जेह‌्ड़ा हून खनूरा दा राजा बनी गेदा हा, इस कम्मा लेई मनाने दा जतन करा करदे हे. पर तेग सिंह नेक आदमी हा. उसनै एह् जनेआ पाप करने शा उनेंगी मना कीता. इस गल्ला, दलेलसिंह नै ब्रजराज देव दै खालफ किश करने शा पैहलें, महाराज दी मजूदगी च इक भोज दै मौकै तेग सिंह गी ज्हैर देई दित्ता. तां उस हल्ले चा तेग सिंह इक साधु दी किरपा कन्नै बशक्क बची निकलेआ हा, पर गद्दी दी स्पर्धा करने आले उस राजकमारा गी इक होर मौका लग्गा ते उन्न रावी दरेआ लागै लखनपुर आले निक्के सारे कस्बे च उसगी कतल करी दित्ता.